Ráž, Jozef, minister dopravy SR (2024-02-09):
Ďakujem pekne. Vážený pán predseda, vážené dámy, vážení páni, na dnešné rokovanie predkladám návrh zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony. Návrh zákona bol vypracovaný ako iniciatívny návrh v súlade s plnením úloh vyplývajúcich z Programového vyhlásenia vlády Slovenskej republiky. Cieľom návrhu je naliehavá požiadavka oddialiť nadchádzajúcu účinnosť zákona č. 201/2022 Z. z. o výstavbe v znení neskorších prepisov, ďalej len zákon o výstavbe. V súvislosti s nepripravenosťou na spustenie povoľovacích predpisov podľa novej legislatívy o výstavbe odložiť účinnosť zákona o výstavbe o jeden rok, t. j. od 1. apríla 2025, a to z týchto dôvodov. Nepripravenosť integrácie povoľovacích procesov stavieb, ktoré podliehajú procesu posudzovania vplyvov na životné prostredie. To je ten, to je ministerstvo životného prostredia, hej. Časový sklz pri príprave vykonávacích právnych prepisov, nutnosť opravy vád a chýbajúcich častí právnej úpravy nadväzujúcej na zákon o výstavbe, napríklad zákon o správnych poplatkoch, časový sklz prípravy formulárov a digitalizácie konaní vo výstavbe a technického vybavenia, nedostatočné personálne obsadenie Úradu pre územné plánovanie a výstavbu SR vyškolenými odbornými zamestnancami pre realizáciu preberaného rozsahu povoľovacích konaní. Dnes povoľuje 950 stavebných úradov na obciach, sú to desiatky tisícov konaní. Aktuálna nepripravenosť podmienok na aplikáciu zákona o výstavbe by po nadobudnutí jeho účinnosti znemožnila realizovať povoľovacie procesy stavieb vyžadujúcich aj posúdenie vplyvov na životné prostredie, ktoré sa malo podľa novej úpravy realizovať integrovaným konaním, čo sú takmer všetky významnejšie verejné aj súkromné investície. Predstavovala by tiež priame ohrozenie pripravenosti na čerpanie investícií z fondov EÚ, najmä z plánu obnovy a odolnosti, a vážnym spôsobom by zasiahla aj do možnosti povoľovať stavby bežných stavebníkov. Zastavenie procesu prípravy stavieb by spôsobilo investorom, aj štátu, ako aj občanom ekonomické škody. Sekundárne by znamenalo aj výrazný pokles stavebných zákaziek a tým aj zníženie výkonnosti už aj tak zákazkami nedostatočne saturovaného stavebného trhu vrátane negatívneho dopadu na výnosovú časť verejných rozpočtov. Návrh zákona súčasne obsahuje ustanovenia, ktoré smerujú k: skráteniu doby prípravy stavieb, najmä doby administratívneho posudzovania vo fáze povoľovania stavieb v prechodnom období využitím existujúcich inštitútov stavebného práva – to je tá päťdesiatka, zmeny v päťdesiatke; integrácii správnych konaní bez toho, aby sa zasiahlo do pôsobnosti iných orgánov štátnej správy alebo práv a oprávnených záujmov účastníkov konania; o rozšírenie možností spojenia územného konania, stavebného konania na podklade záväzného stanoviska orgánu územného plánovania;, umožnenia povoľovania stavieb tvoriacich súbor stavieb všeobecných a špeciálnych v spoločnom konaní. Návrhom sa zároveň upravuje zákon č. 200/2022 Z. z. o územnom plánovaní v znení neskorších predpisov a ďalšie nadväzujúce zberné zákony tak, aby sa umožnilo ich čo najširšie fungovanie v prechodnom období v podmienkach postupu podľa doterajšej platnej stavebnej legislatívy. Chcem povedať ešte jedno. Príprava tejto legislatívy bola realizovaná za účasti ZMOS-u, Únie miest Slovenska, ako aj zväzu stavebných podnikateľov. Vážené panie poslankyne, vážení poslanci, dovoľujem si vás požiadať o podporu návrhu tohoto zákona. Ďakujem pekne.